บลจ.กรุงไทย ออกกองตราสารหนี้ KTFF111อายุ 6 เดือน ชูดอกเบี้ย 1.5% ขายถึง 6 ก.ย.นี้
บลจ.กรุงไทย ออกกองตราสารหนี้ KTFF111 อายุ 6 เดือน เน้นลงทุนในตราสารหนี้ต่างประเทศ ประเภทเงินฝากประจำ อายุ 6 เดือน ชูผลตอบแทน 1.50% ต่อปี เสนอขายตั้งแต่วันนี้จนถึงวันที่ 6 ก.ย.59
1 ก.ย. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุนกรุงไทย จำกัด หรือ บลจ.กรุงไทย เปิดเผยว่า บริษัทอยู่ระหว่างการเปิดจำหน่ายกองทุนเปิดกรุงไทยตราสารหนี้ เอฟไอเอฟ 111 (KTFF111) ตั้งแต่วันนี้ ถึงวันที่ 6 กันยายน 2559 อายุ 6 เดือน เน้นลงทุนในตราสารหนี้ต่างประเทศ  ประเภทเงินฝากประจำ Bank of China  (Macau), Emirates NBD PJSC, Agricultural  Bank of CHINA, Ahli Bank QSC  และตั๋วเงินคลังประเทศญี่ปุ่น ผลตอบแทนประมาณ 1.50% ต่อปี โดยบุคคลธรรมดาไม่เสียภาษี
สำหรับอัตราผลตอบแทนของตราสารหนี้ในประเทศ มีการปรับตัวเพิ่มขึ้น ตลาดมีความเคลื่อนไหวไปในทิศทางเดียวกับการเคลื่อนไหวของ US Treasury เป็นหลัก โดยในสัปดาห์ที่ผ่านมานักลงทุนต่างชาติเป็นยอดซื้อสุทธิจำนวน 1,432 ล้านบาท ส่วนอัตราผลตอบแทนของพันธบัตรรัฐบาลสหรัฐอเมริกาปรับตัวขึ้นค่อนข้างมาก หลังประธานธนาคารกลางสหรัฐ (เฟด)  แถลงในการประชุมประจำปีที่เมือง Jackson Hole ในหัวข้อ “การออกแบบนโยบายการเงินอย่างยืดหยุ่นสำหรับอนาคต” ว่า เฟดเตรียมปรับขึ้นดอกเบี้ยครั้งแรกของปีและจะทำอย่างค่อยเป็นค่อยไป สอดคล้องกับที่กรรมการเฟดหลายคนได้ออกมาเสนอให้ขึ้นดอกเบี้ยได้แล้วตั้งแต่ช่วงต้นสัปดาห์
สำหรับปัจจัยที่ต้องติดตามในสัปดาห์นี้จะเป็นแนวโน้มการขึ้นดอกเบี้ยของเฟด แนวโน้มเศรษฐกิจสหรัฐอเมริกาและเศรษฐกิจโลก แนวโน้มราคาน้ำมัน ผลกระทบของการที่อังกฤษจะถอนตัวจากสหภาพยุโรป (Brexit) ต่อตลาดการเงินทั่วโลกและสถานการณ์การเมืองระหว่างประเทศ